钦定古今图书集成/明伦汇编/官常典/第757卷 > 李廷表〈子元炜〉
## 钦定古今图书集成/明伦汇编/官常典/第757卷 > 李廷表〈子元炜〉

按《大名县志》：廷表，字凤池，任良乡训导。城陷，廷表整
衣冠至明伦堂，望阙拜曰：“臣以道德为千橹，仁义为
甲胄，终不能捍卫封疆，何生焉！”遂极骂不屈而死。子
元炜，叫号痛踊，抚父尸曰：“父以忠义报朝廷，子读父
书，安忍辱吾父以辱朝廷乎？”遂同日死。祀乡贤祠。